Diari Oficial de la Generalitat Valenciana


Sumari del DOGV 6602, del 06-09-2011 (2011/9166)

DECRET 111/2011, de 2 de setembre, del Consell, pel qual s'aprova el Reglament Orgànic i Funcional de la Conselleria de Sanitat i es modifica el Decret 25/2005, de 4 de febrer, del Consell, pel qual s'aproven els estatuts reguladors de l'Agència Valenciana de Salut.
--------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2011/09/02/111/dof/vci/html**

### Dades del document

Número de DOGV
:   6602

Data del DOGV
:   06-09-2011

Secció del DOGV
:   I. DISPOSICIONS GENERALS

Número del document
:   2011/9166


Data del document
:   02-09-2011

Organisme emissor
:   Conselleria de Sanitat

Tipus de document
:   Decret

Anàlisi jurídica

 Descriptors 

:   * Conselleria de Sanitat
    * Agència Valenciana de Salut
    * Institut Valencià de Seguretat i Salut en el Treball
    * legislació
    * reglament intern
    * administració regional

DECRET 111/2011, de 2 de setembre, del Consell, pel qual s'aprova el Reglament Orgànic i Funcional de la Conselleria de Sanitat i es modifica el Decret 25/2005, de 4 de febrer, del Consell, pel qual s'aproven els estatuts reguladors de l'Agència Valenciana de Salut. [2011/9166]  
PREÀMBUL  
  
El Decret 5/2011, de 21 de juny, del president de la Generalitat, establix les conselleries en què s'organitza l'administració de la Generalitat, entre les quals es troba la Conselleria de Sanitat, així com les secretaries autonòmiques que les integren. L'article 7 de l'esmentat decret assigna a esta Conselleria les competències en matèria de sanitat i salut pública.  
  
D'altra banda, el Decret 75/2011, de 24 de juny, del Consell, i la correcció d'errades publicada en el Diari Oficial de la Comunitat Valenciana número 6552, de 30 de juny de 2011, disposen l'estructura orgànica bàsica de la Presidència i de les conselleries de la Generalitat. En el títol VI del decret esmentat es regula la Conselleria de Sanitat.  
En conseqüència, resulta necessària l'aprovació d'un reglament orgànic i funcional de la Conselleria de Sanitat que, adaptat al nou organigrama dissenyat, determine les funcions que s'atribuïxen als òrgans superiors i centres directius que la componen, així com a les unitats administratives que se'ls adscriuen a cada un.  
Per mitjà de la Llei 3/2003, de 6 de febrer, de la Generalitat, d'Ordenació Sanitària de la Comunitat Valenciana, d'ara en avant Llei 3/2003, es crea l'Agència Valenciana de Salut com un organisme autònom, de caràcter administratiu, de la Generalitat, dotat de personalitat jurídica pròpia i plena capacitat per al compliment dels seus fins, que queda adscrit a la Conselleria competent en matèria de sanitat. Els seus fins, assenyalats per la mateixa llei, són la gestió i administració del sistema valencià de salut i la prestació sanitària de la Comunitat Valenciana.  
  
Per mitjà de la Llei 4/2005, de 17 de juny, de la Generalitat, de Salut Pública de la Comunitat Valenciana, es produïx una adaptació necessària dels seus recursos als previstos en la Llei 3/2003, per la qual cosa es definix la cartera de servicis de salut pública amb la finalitat que hi haja un mínim de servicis i productes per a oferir a la població. Els Estatuts de l'Agència Valenciana de Salut, aprovats pel Decret 25/2005, de 4 de febrer, del Consell de la Generalitat, són el marc que regula l'organització i règim jurídic de l'Agència, la distribució de les seues competències i la definició dels aspectes administratius, patrimonials i econòmics, dins de les previsions de la llei que la crea.  
  
Igual que en el cas de la Conselleria de Sanitat, la nova estructura orgànica aprovada requerix una modificació dels Estatuts de l'Agència Valenciana de Salut en l'àmbit merament organitzatiu.  
En atenció de totes estes consideracions, d'acord amb el que establixen els articles 28.f i 64 de la Llei 5/1983, de 30 de desembre, del Consell, a proposta del conseller de Sanitat i amb la deliberació prèvia del Consell, en la reunió del dia 2 de setembre de 2011,  
  
  
DECRETE  
  
TÍTOL I  
Disposicions generals  
  
Article 1. La Conselleria de Sanitat  
1. La Conselleria de Sanitat és el departament del Consell encarregat de la direcció i execució de la política en matèria de sanitat, i exercix les competències en matèria de sanitat i salut pública que legalment té atribuïdes per a això.  
2. Territorialment, la Conselleria s'organitza en servicis centrals i servicis perifèrics i, funcionalment, en òrgans superiors del departament, nivell directiu i nivell administratiu.  
3. Els servicis centrals estenen la seua competència a tot l'àmbit de la Comunitat Valenciana i les direccions territorials a l'àmbit provincial respectiu.  
  
Article 2. Els òrgans superiors i el nivell directiu  
1. Sota la dependència de la persona titular del departament, la Conselleria de Sanitat està integrada pels òrgans superiors i òrgans directius següents:  
a) Secretaria Autonòmica de l'Agència Valenciana de Salut  
b) Subsecretaria  
c) Direcció General de Recursos Humans de la Sanitat  
d) Direcció General de Règim Econòmic de la Sanitat  
e) Direcció General d'Ordenació i Assistència Sanitària  
f) Direcció General de Farmàcia i Productes Sanitaris  
g) Direcció General d'Avaluació, Qualitat i Atenció al Pacient  
h) Direcció General d'Investigació i Salut Pública  
2. En els casos d'absència o malaltia de la persona titular del departament, s'aplica el que disposa l'apartat i de l'article 12.1 de la Llei 5/1983, de 30 de desembre, del Consell. Fins que no es resolga la substitució, les funcions de la persona titular del departament les exercix temporalment la persona titular de la Secretaria Autonòmica de l'Agència Valenciana de Salut, a excepció de les que li corresponen com a membre del Consell de la Generalitat, i se seguix l'orde de prelació previst en l'apartat 1 d'este article.  
3. El mateix orde s'aplica també, quant a la substitució, a la Subsecretaria i a les direccions generals. El que s'establix en els paràgrafs anteriors s'entén sense perjuí del que, si és el cas, dispose la persona titular de la Conselleria mitjançant una resolució.  
  
  
Article 3. El nivell administratiu  
El nivell administratiu de la Conselleria està constituït per totes les unitats que depenen directament de la persona titular del departament i de les persones titulars de la Secretaria Autonòmica de l'Agència Valenciana de Salut, Subsecretaria i direccions generals de la Conselleria de Sanitat respectivament.  
  
  
TÍTOL II  
L'estructura i les funcions dels òrgans   
centrals de la Conselleria  
  
CAPÍTOL I  
La persona titular de la Conselleria  
  
Article 4. Les atribucions de la persona titular de la Conselleria  
1. La persona titular de la Conselleria de Sanitat és l'òrgan jeràrquic superior del departament, i exercix totes les atribucions conferides per la Llei del Consell, com també qualsevol altra que li atorgue l'ordenament jurídic en l'àmbit competencial assignat a la Conselleria de Sanitat.  
  
2. La persona titular de la Conselleria, sota l'autoritat superior del Consell, assumix la representació orgànica de la Conselleria de Sanitat davant de qualsevol classe d'institucions públiques i privades.  
  
Article 5. Els gabinets   
1. El Gabinet de la persona titular de la Conselleria és la unitat de suport, assessorament i assistència immediata a esta, de qui depén directament.  
2. El Gabinet de la persona titular de la Conselleria s'encarrega del manteniment de les relacions de la persona titular del departament amb els alts òrgans i institucions de la Generalitat, de l'Estat i de les altres administracions públiques. També té a càrrec seu les relacions informatives i amb els mitjans de comunicació, així com el desplegament de totes les funcions que se li encomanen. Al capdavant del Gabinet hi ha un director o directora de gabinet, que dirigix i coordina les actuacions.  
3. Depenent funcionalment de la persona titular de la Conselleria i orgànicament de la Subsecretaria, a la Subdirecció General del Gabinet Tècnic corresponen les funcions concernents a assessorament tècnic, informes, estudis, documentació i seguiment parlamentari.  
4. La Subdirecció General del Gabinet Tècnic s'estructura en els servicis següents:   
a) El Servici d'Informes i Activitat Parlamentària, al qual correspon assessorar, d'acord amb criteris de competència tècnica i des d'una perspectiva pluridisciplinària, la persona titular del departament; elaborar i analitzar la informació i documentació sobre les matèries pròpies de la Conselleria, amb la preparació dels informes i estudis tècnics i memòries necessàries, així com proposar i tramitar les actuacions de la Conselleria relacionades amb l'activitat parlamentària.  
b) El Servici de Documentació, Publicacions i Estadística Departamental, al qual correspon gestionar les bases de dades documentals d'interés per a la Conselleria, col·laborar en el tractament, organització i recuperació de la documentació rellevant per al desplegament de les funcions d'assessorament corresponents a la Subdirecció General, proposar i elaborar publicacions i estadístiques en matèria de la Conselleria.  
  
  
CAPÍTOL II  
L'Agència Valenciana de Salut  
  
Article 6. L'Agència Valenciana de Salut  
1. La Llei 3/2003, de 6 de febrer, de la Generalitat, d'Ordenació Sanitària de la Comunitat Valenciana, crea l'Agència Valenciana de Salut com un organisme autònom, de caràcter administratiu, de la Generalitat, adscrit a la Conselleria competent en matèria de Sanitat, els fins de la qual són la gestió i administració del sistema valencià de salut i la prestació sanitària de la Comunitat Valenciana.  
2. En desplegament de les previsions establides en la llei que la crea, els Estatuts de l'Agència Valenciana de Salut són el marc que definix la seua estructura i organització.  
3. Són òrgans centrals de l'Agència Valenciana de Salut: el Consell d'Administració, el Consell de Salut de la Comunitat Valenciana, el director o directora gerent i els òrgans de gestió, que són els següents:  
  
a) El director o directora general de Recursos Humans de la Sanitat  
b) El director o directora general de Règim Econòmic de la Sanitat  
c) El director o directora general d'Ordenació i Assistència Sanitària  
d) El director o directora general de Farmàcia i Productes Sanitaris  
e) El director o directora general d'Avaluació, Qualitat i Atenció al Pacient  
f) El director o directora general d'Investigació i Salut Pública  
4. Les persones titulars de les direccions generals dependents de la Secretaria Autonòmica de l'Agència Valenciana de Salut, d'acord amb el que disposa l'article 7.6 del present decret, actuen com a òrgans de gestió de l'Agència Valenciana de Salut quan realitzen funcions en l'àmbit dels fins propis de l'agència.  
  
  
CAPÍTOL III  
La Secretaria Autonòmica de l'Agència Valenciana de Salut  
  
Article 7. La Secretaria Autonòmica de l'Agència Valenciana de Salut  
  
1. La persona titular de la Secretaria Autonòmica de l'Agència Valenciana de Salut, sota la dependència de la persona titular de la Conselleria, i de conformitat amb el que disposa l'article 68 de la Llei del Consell, assumix les funcions en matèria de coordinació i planificació sanitària, i dirigix i coordina els centres directius i les unitats administratives, que s'adscriguen sota la seua dependència.   
2. Així mateix, impulsa i coordina la consecució dels programes i l'execució dels projectes que exercisquen els centres directius que estiguen sota la seua dependència, i controla i supervisa el compliment dels objectius fixats.  
3. Correspon a la Secretaria Autonòmica de l'Agència Valenciana de Salut definir les estratègies en matèria de sistemes d'informació i tecnologies de la informació i la comunicació i també impulsar-ne i coordinar-ne el desenrotllament i la implantació. Així mateix, li correspon definir les estratègies en matèria d'avaluació del rendiment, direcció per objectius i seguiment dels acords de gestió i també impulsar-ne i coordinar-ne el desenrotllament i la implantació. Igualment, li correspon exercir les funcions en matèria de programació, coordinació, promoció i foment de la investigació sanitària i l'elaboració del Pla de Salut.  
  
4. A la persona titular de la Secretaria Autonòmica de l'Agència Valenciana de Salut correspon així mateix resoldre els recursos que s'interposen contra les resolucions dels centres directius que estiguen sota la seua dependència i els actes dels quals no esgoten la via administrativa.  
5. La Secretaria Autonòmica de l'Agència Valenciana de Salut exercix les funcions de director o directora gerent de l'Agència Valenciana de Salut.  
6. De la Secretaria Autonòmica de l'Agència Valenciana de Salut depenen directament les direccions generals següents:  
a) Direcció General de Recursos Humans de la Sanitat  
b) Direcció General de Règim Econòmic de la Sanitat  
c) Direcció General d'Ordenació i Assistència Sanitària  
d) Direcció General de Farmàcia i Productes Sanitaris  
e) Direcció General d'Avaluació, Qualitat i Atenció al Pacient  
  
f) Direcció General d'Investigació i Salut Pública  
  
Article 8. Les unitats administratives dependents de la Secretaria Autonòmica de l'Agència Valenciana de Salut  
1. De la Secretaria Autonòmica de l'Agència Valenciana de Salut depenen de forma directa les unitats següents:  
La Subdirecció General de Sistemes d'Informació per a la Salut, de la qual depenen al seu torn:  
- El Servici d'Infraestructures de Tecnologies de la Informació i la Comunicació  
- El Servici de Gestió de Projectes de Tecnologies de la Informació i la Comunicació  
- El Servici d'Anàlisi de Sistemes d'Informació Sanitària  
La Subdirecció General d'Investigació, Desenrotllament i Innovació Sanitària, de la qual depenen al seu torn:  
- El Servici de Gestió i Coordinació de la Investigació Sanitària  
  
- El Servici de Planificació i Programació Sanitària  
2. La Subdirecció General de Sistemes d'Informació per a la Salut és la unitat que dirigix i impulsa el desenrotllament dels sistemes d'informació sanitaris i l'ús de les tecnologies de la informació i la comunicació al servici de la salut per a maximitzar la seua contribució a la millora de la seguretat, la qualitat i l'eficiència de l'assistència sanitària, a més de coordinar les actuacions de les unitats d'informàtica dels departaments i centres de la Conselleria de Sanitat. En exercici de les seues funcions ha de sol·licitar en tot cas els informes preceptius de l'òrgan de la Generalitat amb competències horitzontals en la matèria.   
  
A la Subdirecció General de Sistemes d'Informació per a la Salut correspon planificar, dirigir, controlar, coordinar i supervisar les unitats següents:   
a) El Servici d'Infraestructures de Tecnologies de la Informació i la Comunicació, que té les funcions següents:  
- Vetlar per la gestió operativa dels equips informàtics, bases de dades, xarxes locals i sistemes de seguretat en l'àmbit de la Conselleria de Sanitat, i garantir la disponibilitat i la continuïtat de la prestació del servici.  
- Definir i executar els plans de renovació tecnològica en l'àmbit de la Conselleria de Sanitat, els departaments de salut i centres dependents, i assegurar el funcionament operatiu dels equips informàtics a tots els nivells.  
- Definir i executar les polítiques d'evolució entre entorns i establir i implementar processos de gestió de l'activitat en matèria de tecnologies de la informació i la comunicació.  
- Establir mecanismes efectius per al control de la qualitat i l'acceptabilitat de les entregues en projectes externalitzats.  
- Ordenar, planificar, desenrotllar i gestionar les comunicacions de veu i dades, seguint les normes i orientacions generals de la Generalitat.  
- Impulsar i vetlar pel funcionament correcte de les xarxes de comunicacions, tant de veu com de dades, de la xarxa sanitària valenciana, en coordinació amb l'òrgan competent de la Generalitat en matèria de comunicacions.  
- Desenrotllar, implantar i vigilar els mecanismes de seguretat necessaris per a assegurar els sistemes informàtics sanitaris.  
- Crear i mantindre al dia l'inventari de recursos informàtics, tant físics com lògics.  
b) El Servici de Gestió de Projectes de Tecnologies de la Informació i la Comunicació, que exercix les funcions següents:  
- Impulsar la utilització de sistemes i tecnologies de la informació per a l'assistència sanitària i l'atenció de la salut dels ciutadans, així com el desenrotllament i la innovació en esta àrea.  
- Planificar i controlar les inversions en tecnologies de la informació en l'àmbit de la Conselleria de Sanitat, els seus departaments de salut i centres dependents, garantint l'adequada gestió tècnica dels projectes i facilitant l'estandardització i la interoperabilitat amb els diferents àmbits públics i privats d'escala estatal i internacional.  
  
- Coordinar els projectes d'implantació de sistemes d'informació en l'àmbit de la Conselleria de Sanitat.  
- Gestió de l'Oficina d'Abulcassis d'acord amb la normativa.  
  
c) El Servici d'Anàlisi de Sistemes d'Informació Sanitària, que té encomanades les funcions següents:  
- Gestionar i coordinar totes les iniciatives, en l'àmbit de la Conselleria de Sanitat, per a l'administració i creació de coneixement basat en l'anàlisi de dades operacionals, per a la qual cosa dóna suport a la presa de decisions, unifica les diferents iniciatives en matèria d'explotació i anàlisi de dades en l'àmbit de la Conselleria de Sanitat i garantix la fiabilitat, qualitat i unicitat de la informació.  
- Administrar l'accés als sistemes de gestió del coneixement atenent els criteris establits pel responsable de la informació de la Conselleria de Sanitat i vetlant per la disponibilitat, accessibilitat, seguretat i confidencialitat de la informació.  
- Establir normes, estàndards i metodologies per a la gestió de la informació sanitària que en garantisquen l'homogeneïtat i eviten ambigüitats i duplicitats.   
- Desenrotllar i coordinar el funcionament del Sistema Normalitzat de Catàlegs de la Conselleria de Sanitat que mantinga a disposició de les diverses aplicacions de la Conselleria de Sanitat el conjunt de catàlegs corporatius compartits, i garantir-ne la unicitat, així com la consistència i normalització de continguts.  
- Coordinar les actuacions de les unitats de Documentació Clínica i Admissió dels departaments.  
3. La Subdirecció General d'Investigació, Desenrotllament i Innovació Sanitària, exercix les funcions en matèria de programació, coordinació, promoció i foment de la investigació, desenrotllament i innovació sanitària i biomèdica en l'àmbit de la Conselleria i les funcions que en matèria de planificació i programació de les polítiques sanitàries se li encomanen.   
A la Subdirecció General d'Investigació, Desenrotllament i Innovació Sanitària correspon planificar, dirigir, controlar, coordinar i supervisar les unitats següents:   
a) El Servici de Gestió i Coordinació de la Investigació Sanitària, que exercix les funcions següents:  
- Establir, gestionar i avaluar un marc global que permeta el desenrotllament de línies d'investigació eficients en l'àmbit sanitari.  
- Promoure i facilitar el desenrotllament de la investigació orientada a la fonamentació científica en la presa de decisions en matèria de salut, amb especial atenció a la seua rellevància, qualitat i aplicació de resultats a la pràctica clínica.  
- Elaborar, gestionar i mantindre un sistema de registre i informació de la investigació en l'àmbit sanitari.  
- Organitzar, gestionar, coordinar i avaluar les diferents activitats encaminades a l'impuls i foment de la investigació, desenrotllament i innovació sanitària.  
- L'impuls, la coordinació i el seguiment de plataformes cientificotecnològiques que promoguen el desenrotllament i la innovació en l'àmbit sanitari.  
- L'impuls, la coordinació i seguiment d'iniciatives de col·laboració publicoprivades en matèria d'investigació sanitària i biomèdica.  
- Participar amb altres òrgans i institucions de l'àmbit de la Conselleria en el seguiment i desenrotllament dels plans i projectes d'investigació, desenrotllament i innovació sanitària.  
b) El Servici de Planificació i Programació Sanitària, que exercix les funcions següents:  
- Elaboració, seguiment i avaluació del Pla de Salut de la Comunitat Valenciana.  
- Dissenyar, gestionar, analitzar i avaluar les activitats, els projectes i els programes dirigits a generar informació sobre l'estat de salut de la població de la Comunitat Valenciana.  
- Coordinar el desenrotllament d'estratègies, projectes i programes per a fomentar i implantar polítiques de salut en l'àmbit de la Conselleria, tot col·laborant amb altres òrgans de la Conselleria, amb la resta de departaments de la Generalitat i altres agents de l'àmbit de la salut.  
- Col·laborar en la planificació, programació, implantació i avaluació de les polítiques de investigació, desenrotllament i innovació sanitària en l'àmbit de la Conselleria.  
  
  
Secció primera  
La Direcció General de Recursos Humans de la Sanitat  
  
Article 9. La Direcció General de Recursos Humans de la Sanitat  
La Direcció General de Recursos Humans de la Sanitat, sota la dependència de la Secretaria Autonòmica de l'Agència Valenciana de Salut, exercix les funcions establides en l'article 70 de la Llei del Consell, així com les restants previstes en l'ordenament jurídic, pel que fa a les matèries següents: gestió i tramitació dels assumptes relatius als recursos humans al servici del sistema públic valencià de salut, registre, processos de selecció i provisió, assessorament juridicoadministratiu, relacions sindicals i condicions de treball, així com l'ordenació professional.  
  
Article 10. Les unitats administratives de la Direcció General de Recursos Humans de la Sanitat   
1. La Direcció General de Recursos Humans de la Sanitat s'estructura en les unitats següents:   
Subdirecció General de Recursos Humans, de la qual depenen:   
  
- Servici de Gestió de Recursos Humans   
- Servici de Planificació, Selecció i Provisió de Recursos Humans   
  
- Servici d'Ordenació Professional, Plantilles i Registre  
- Servici de Règim Jurídic de Personal  
- Servici de Negociació Col·lectiva, Retribucions i Condicions de Treball  
2. A la Subdirecció General de Recursos Humans correspon planificar, dirigir, controlar, coordinar i supervisar les unitats següents:  
  
a) El Servici de Gestió de Recursos Humans, que exercix les funcions següents:  
- Gestionar el personal inscrit en el Registre de Personal de Funció Pública.  
- Tramitar i proposar les propostes de resolució dels expedients disciplinaris del personal de gestió sanitària.  
- Tramitar i proposar la resolució de tots els assumptes del personal de gestió sanitària adscrit als servicis centrals i territorials les funcions dels quals no estiguen atribuïdes a altres servicis.  
- Realitzar el seguiment i l'estudi de l'absentisme laboral a través de la informació rebuda dels centres.  
- Gestionar el Pla de Pensions del Personal Sanitari en col·laboració amb l'Oficina del Partícip.  
- Realitzar i proposar l'enquadrament del personal funcionari de gestió sanitària en els cossos, agrupacions professionals funcionarials i escales, de conformitat amb la normativa de la funció pública.  
b) El Servici de Planificació, Selecció i Provisió de Recursos Humans, que exercix les funcions següents:  
- Estudi, anàlisi i planificació de les necessitats de recursos humans.  
- Realitzar l'estudi i la gestió de les ofertes públiques d'ocupació del personal de gestió sanitària.   
- Realitzar l'estudi i la gestió de les distintes convocatòries per a la provisió de llocs del personal de gestió sanitària.  
- Elaborar les propostes de relacions de places que s'han d'incloure en les convocatòries de selecció i provisió perquè siguen cobertes.   
- Tramitar i resoldre els recursos interposats en matèria de selecció i provisió contra els actes dictats pels tribunals o les comissions d'avaluació.   
- Realitzar la provisió de places de personal directiu així com de direccions del personal de gestió sanitari.   
- Coordinar i realitzar el seguiment dels sistemes implantats per a la selecció de personal amb vinculació de caràcter temporal d'institucions sanitàries, així com la resolució dels recursos i reclamacions que es plantegen en esta matèria.   
- Gestionar la provisió de places per mitjà de les corresponents comissions de servicis, així com les adscripcions en ocasió de reingrés o reincorporació al servici actiu del personal de gestió sanitària.  
  
c) El Servici d'Ordenació Professional, Plantilles i Registre, que exercix les funcions següents:  
- Elaborar les propostes de resolució d'expedients de modificació de plantilles, així com les preceptives plantilles i, si és el cas, les relacions de llocs de treball.  
- Gestionar el registre de personal de gestió sanitària i efectuar el control dels actes o resolucions que afecten la vida administrativa d'este personal.  
- Elaborar les propostes de redistribució d'efectius amb motiu de reforma de plantilla, així com la reassignació d'efectius com a conseqüència d'un pla d'ocupació.  
- Gestionar la integració del personal transferit al sistema sanitari valencià.   
- Identificació, estudi i planificació de la disponibilitat i necessitats de recursos humans especialitzats en ciències de la salut i la seua repercussió sobre el sistema sanitari valencià.  
- Estudi i proposta, si és el cas, de programes de formació dels recursos humans i definició dels criteris bàsics d'avaluació de les competències dels professionals sanitaris en ciències de la salut.  
  
- Elaboració de l'oferta anual de les places de formació especialitzada de la Comunitat Valenciana i avaluació de la qualitat de la docència especialitzada.  
- Exercir la secretaria tècnica de l'Observatori de Necessitats de Recursos Humans Sanitaris Especialitzats del Sistema Sanitari Valencià.   
- Manteniment del registre de professionals sanitaris de la Comunitat Valenciana.  
d) El Servici de Règim Jurídic de Personal, que exercix les funcions següents:   
- Emetre tots els informes que li siguen requerits en matèria de règim jurídic de personal de gestió sanitària.   
- Tramitar les reclamacions prèvies de les institucions sanitàries i elaborar les propostes de resolució de tots els recursos en matèria de personal de gestió sanitària que s'interposen contra actes i resolucions dictats per òrgans de l'Agència Valenciana de Salut i la Conselleria, llevat que hagen sigut objecte de delegació en un altre òrgan.   
- Tramitar els expedients d'incompatibilitats del personal de gestió sanitària, així com la gestió de les situacions administratives d'este personal: servicis especials, servicis sota un altre règim jurídic, excedències, així com altres de caràcter anàleg.  
- Gestionar les places vinculades a què es referix la normativa sanitària, de caràcter bàsic, en relació amb els convenis i acords subscrits amb les universitats.  
- Mantindre el registre del personal emèrit del sistema sanitari valencià, així com gestionar-ne els tràmits per al reconeixement.  
- Assessorar i informar en matèria de règim jurídic, respecte de les normes i instruccions relatives a tots els aspectes relacionats amb el personal de gestió sanitària.  
e) El Servici de Negociació Col·lectiva, Retribucions i Condicions de Treball, que exercix les funcions següents:   
- Executar la política de negociació col·lectiva amb les organitzacions sindicals o òrgans de representació del personal del sector de gestió sanitària.   
- Assessorar als òrgans que efectuen la negociació col·lectiva en la Mesa Sectorial de Sanitat, i donar suport administratiu a la mateixa mesa.  
- Estudiar, analitzar, proposar i establir criteris sobre el règim retributiu del personal de gestió sanitària, especialment quant a les reclamacions formulades en eixes matèries.   
- Establir la normativa relativa a carrera i desenrotllament professional del personal de gestió sanitària, així com proposar la resolució del reconeixement o progressió de grau del personal adscrit als servicis centrals i territorials.  
- Estudi i implantació de sistemes d'incentivació variable del personal de gestió sanitària.  
- Estudiar i elaborar instruccions relatives a jornada, horari, permisos, vacances i llicències per a aplicar-les en els centres respectius.   
  
- Estudi i proposta de les categories professionals del sistema sanitari valencià, així com la creació, modificació i supressió.  
  
  
Secció segona  
La Direcció General de Règim Econòmic de la Sanitat  
  
Article 11. La Direcció General de Règim Econòmic de la Sanitat  
  
La Direcció General de Règim Econòmic de la Sanitat, sota la dependència de la Secretaria Autonòmica de l'Agència Valenciana de Salut, exercix les funcions establides en l'article 70 de la Llei del Consell, així com les restants previstes en l'ordenament jurídic, respecte a les matèries següents: gestió econòmica, pressupostària i comptable, costos i facturació, infraestructures i el seu manteniment, Junta Central de Subministraments i expedients de contractació per a l'aprovisionament de productes i servicis.  
  
Article 12. Les unitats administratives de la Direcció General de Règim Econòmic de la Sanitat  
1. La Direcció General de Règim Econòmic de la Sanitat s'estructura en les unitats següents:  
- El Servici de Coordinació i Planificació de Recursos Econòmics  
  
- El Servici d'Aprovisionament   
La Subdirecció General de Recursos Econòmics, de la qual depenen:  
- El Servici de Gestió Econòmica i Pressupostària  
- El Servici d'Anàlisi de Costos i Facturació   
La Subdirecció General d'Infraestructures i Manteniment, de la qual depenen:  
- El Servici d'Infraestructures  
- El Servici de Manteniment  
a) Directament dependent de la Direcció General de Règim Econòmic de la Sanitat s'adscriu el Servici de Coordinació i Planificació de Recursos Econòmics, que exercix les funcions següents:  
  
- Coordinar amb la resta d'òrgans directius i unitats de l'Agència Valenciana de Salut, sota la supervisió immediata de la persona titular de la Direcció General de Règim Econòmic de la Sanitat, les directrius marcades en matèries de recursos econòmics.  
- Anàlisi, control i vigilància de les condicions econòmiques de concessions sanitàries, revisió de la facturació de cada una d'elles amb la resta de departaments de salut per a la preparació de les corresponents liquidacions anuals.  
- Planificar, sota la supervisió immediata de la persona titular de la Direcció General de Règim Econòmic de la Sanitat, els objectius, finalitats i actuacions que s'ha de seguir.  
- Recolzar, informar i assessorar la persona titular de la Direcció General de Règim Econòmic de la Sanitat, així com qualsevol altra funció que per este li siga encomanada expressament.  
b) Directament dependent de la Direcció General de Règim Econòmic de la Sanitat s'adscriu el Servici d'Aprovisionament, que exercix les funcions següents:  
- Preparar i tramitar els contractes de subministraments i servicis quan, per la similitud de l'objecte o per l'obtenció de millors condicions, siga convenient fer-ne la contractació centralitzada per a tot l'àmbit de l'Agència Valenciana de Salut i de la Conselleria de Sanitat, així com la resta d'expedients de contractació de les mateixes entitats.  
- Dictar les instruccions oportunes sobre normalització de productes, n'estiga centralitzada o no l'adquisició.  
- Establir els criteris d'emmagatzematge de productes amb les institucions sanitàries.  
- Coordinar els procediments de contractació dels centres de gestió que es referisquen a l'aprovisionament de productes i servicis.  
  
2. A la Subdirecció General de Recursos Econòmics correspon planificar, dirigir, controlar, coordinar i supervisar les unitats següents:  
  
a) El Servici de Gestió Econòmica i Pressupostària, que exercix les funcions següents:  
- La gestió econòmica i pressupostària en matèries pròpies de la Conselleria de Sanitat.  
- Executar la gestió econòmica i comptable del pressupost de despeses dels distints òrgans i unitats de l'Agència Valenciana de Salut, i tramitar els documents administratius corresponents.  
- Gestionar la nòmina del personal adscrit a l'Agència Valenciana de Salut.  
- Elaborar procediments de coordinació en matèria econòmica entre els centres de gestió de l'Agència Valenciana de Salut.  
  
- Programar, controlar, seguir i gestionar l'execució de les inversions de l'Agència Valenciana de Salut.  
- Elaborar, realitzar el seguiment i gestionar el pressupost dels òrgans i unitats de l'Agència Valenciana de Salut.  
- Elaborar els procediments de gestió de la nòmina del personal d'institucions sanitàries en els àmbits d'incidències, contingències fiscals i quotes socials  
- Gestionar i realitzar la coordinació d'ingressos pressupostaris.  
- Estudiar, valorar i aplicar els resultats dels dissenys i estratègies planificades sobre gestió dels centres de l'Agència Valenciana de Salut.  
- Efectuar la tramitació i el seguiment econòmic dels convenis i concerts.  
b) El Servici d'Anàlisi de Costos i Facturació, que exercix les funcions següents:  
- Impulsar la implantació en tots els centres dels sistemes d'informació que permeten identificar els costos incorreguts en l'assistència sanitària.  
- Elaborar les anàlisis de costos obtinguts i proposar mesures d'actuació per a garantir una major eficiència.  
- Impulsar i supervisar la facturació de servicis a pacients tant desplaçats com la resta de casos i a efectes informatius.  
3. A la Subdirecció General d'Infraestructures i Manteniment correspon planificar, dirigir, controlar, coordinar i supervisar les unitats següents:  
a) El Servici d'Infraestructures, que exercix les funcions següents:  
  
- Tramitar, realitzar el seguiment i controlar els expedients de contractació d'obres, i les seues assistències tècniques, instal·lacions i equipaments en matèria d'infraestructures.  
- Tramitar els expedients de cessió de terrenys i immobles destinats a ús sanitari.  
- Redactar i supervisar, si és el cas, els projectes tècnics d'execució d'obres i instal·lacions.  
- Realitzar el seguiment, control i aprovació, si és el cas, de l'execució de les obres i inversions gestionades per l'Agència Valenciana de Salut.  
b) El Servici de Manteniment, que exercix les funcions següents:  
  
- Gestionar i coordinar el manteniment de les infraestructures dels centres sanitaris impulsant nous procediments, modalitats i tècniques de manteniment que en garantisquen en tot moment l'optimització.  
  
- Dissenyar i executar mesures i plans d'optimització de l'eficiència energètica i els costos dels servicis generals.  
  
  
  
Secció tercera  
La Direcció General d'Ordenació i Assistència Sanitària  
  
Article 13. La Direcció General d'Ordenació i Assistència Sanitària  
  
La Direcció General d'Ordenació i Assistència Sanitària, sota la dependència de la Secretaria Autonòmica de l'Agència Valenciana de Salut, exercix les funcions establides en l'article 70 de la Llei del Consell, així com les restants previstes en l'ordenament jurídic, respecte a les matèries següents: gestió de centres sanitaris, recursos assistencials, concerts i convenis, atenció sanitària a la cronicitat, drogodependència i salut mental.   
  
Article 14. Les unitats administratives de la Direcció General d'Ordenació i Assistència sanitària  
1. La Direcció General d'Ordenació i Assistència Sanitària s'estructura en les unitats següents:  
La Subdirecció General d'Ordenació, Gestió i Planificació Sanitària, de la qual depenen:  
- El Servici de Planificació i Gestió dels Professionals.  
- El Servici de Planificació d'Equipament Sanitari.  
- El Servici de Planificació i Gestió de Programes Sanitaris i Unitats de Suport.  
- El Servici de Protocol·lització i Integració Assistencial.  
La Subdirecció General d'Assistència Sanitària, de la qual depenen:  
- El Servici de Gestió de l'Activitat Assistencial.  
- El Servici de Gestió i Control de l'Activitat Externa a la xarxa assistencial de l'Agència Valenciana de Salut.   
- El Servici d'Atenció Sanitària a les Urgències i les Emergències.  
  
La Subdirecció General d'Atenció a la Cronicitat, Salut Mental, i Drogodependències, de la qual depenen:  
- El Servici d'Atenció al Pacient Crònic i d'Hospitals de Mitjana i Llarga Estada.  
- El Servici de Salut Mental   
- El Servici de Drogodependències   
2. A la Subdirecció General d'Ordenació, Gestió i Planificació Sanitària correspon planificar, dirigir, controlar, coordinar i supervisar les unitats següents:  
a) El Servici de Planificació i Gestió dels Professionals, que exercix les funcions següents:  
- Planificar, gestionar i avaluar els recursos assistencials, i proposar-ne l'adequació per a la correcta prestació d'una assistència sanitària integral, integrada, eficaç, eficient, segura, oportuna, orientada al pacient, homogènia i adaptada a la normativa.   
  
- Desenrotllar la cartera de servicis i el catàleg de prestacions dels centres sanitaris.  
- Definir indicadors alineats al quadre de comandaments dels acords de gestió de l'Agència Valenciana de Salut.   
b) El Servici de Planificació d'Equipament Sanitari, que exercix les funcions següents:  
- Estudi de les necessitats per a l'elaboració del Pla d'Inversió d'Equipament i Tecnologia sanitària orientat a la millora de la qualitat tècnica.  
- Monitoritzar i analitzar les incidències en recursos tecnològics i equipament sanitari.  
- Realitzar l'assessoria tècnica en els processos de contractació d'equipament i tecnologia sanitària.  
c) El Servici de Planificació i Gestió de Programes Sanitaris i Unitats de Suport, que exercix les funcions següents:  
- Potenciar el desenrotllament i la implantació de programes sanitaris, així com el seguiment i l'avaluació.  
- Gestionar estratègies i iniciatives per a la implantació de programes de salut en l'àmbit comunitari.  
- Seguiment i coordinació de les unitats de suport.  
d) Servici de Protocol·lització i Integració Assistencial, que exercix les funcions següents:   
- Elaborar protocols i guies de pràctica clínica.  
- Potenciar el desenrotllament i l'homogeneïtzació de les alternatives assistencials: atenció domiciliària, cirurgia sense ingrés i hospital de dia.  
- Desenrotllar i avaluar fórmules de gestió per a la integració assistencial: àrees clíniques, unitats de gestió clínica i noves unitats organitzatives.  
- Desenrotllar i implantar la gestió per processos integrats.  
3. A la Subdirecció General d'Assistència Sanitària correspon planificar, dirigir, controlar, coordinar i supervisar les unitats següents:  
  
a) El Servici de Gestió de l'Activitat Assistencial, que exercix les funcions següents:   
- Gestió i coordinació de l'activitat assistencial, inclosa la coordinació del programa de trasplantaments.  
- Elaboració, seguiment i avaluació dels indicadors de l'activitat assistencial.  
- Monitorització, anàlisi i aplicació de mesures per a la consecució d'objectius establits en el Pla Estratègic de l'Agència Valenciana de Salut.  
b) El Servici de Gestió i Control de l'Activitat Externa a la xarxa assistencial de l'Agència Valenciana de Salut, que exercix les funcions següents:   
- Realitzar les propostes de concerts i convenis amb centres i servicis aliens a la xarxa assistencial de l'Agència Valenciana de Salut.  
- Realitzar el control i l'avaluació de l'activitat assistencial concertada.   
- Autorització, tramitació i control de la derivació de pacients a centres i servicis no concertats.  
c) El Servici d'Atenció Sanitària a les Urgències i les Emergències, que exercix les funcions següents:  
- Gestionar l'atenció urgent assegurant la coordinació de tots els dispositius assistencials d'urgències i emergències.   
- Realitzar el control i l'avaluació de l'activitat urgent de tots els dispositius que presten atenció a la urgència i emergència, i, en general, el seguiment de totes les funcions derivades del pla director d'urgències.  
4. A la Subdirecció General d'Atenció a la Cronicitat, Salut Mental i Drogodependències correspon planificar, dirigir, controlar, coordinar i supervisar les unitats següents:  
a) El Servici d'Atenció al Pacient Crònic i d'Hospitals de Mitjana i Llarga Estada, que exercix les funcions següents:   
- Impulsar la política sociosanitària, en el marc del Pla Integral d'atenció sanitària a les persones majors i als malalts crònics de la Comunitat Valenciana.  
- Elaborar i implementar un Pla d'Atenció Integral a la Cronicitat.   
  
- Coordinar i integrar tots els dispositius assistencials amb altres unitats del Consell de la Generalitat.  
- Seguiment i avaluació dels recursos i indicadors d'activitat dels centres d'atenció a pacients de llarga estada i crònics (HACLE).  
  
- Implantar en tots els centres de la xarxa assistencial el Pla Integral de Cures Pal·liatives de l'Agència Valenciana de Salut.  
b) El Servici de Salut Mental, que exercix les funcions següents:   
  
- Coordinar l'actuació de les unitats de salut mental, que té com a prestació bàsica l'atenció integral al pacient.  
- Impulsar la rehabilitació i integració dels pacients amb patologia mental. Gestionar i planificar els servicis i programes de salut mental.  
  
- Impulsar, proposar i coordinar el Pla Director de Salut Mental de la Comunitat Valenciana, així com el seguiment de les accions previstes.  
- Seguiment i avaluació dels indicadors d'activitat dels centres d'atenció a pacients de salut mental.  
c) El Servici de Drogodependències, que exercix les funcions següents:  
- Exercir les funcions pròpies de la Secretaria Tècnica del Comissionat per a l'Atenció i Prevenció de Drogodependències.  
- Coordinar l'actuació de les unitats de conductes addictives, que tenen com a prestació bàsica l'assistència sanitària a les persones amb drogodependències i altres addiccions.  
- Gestió dels centres d'atenció i prevenció de les drogodependències de titularitat de la Generalitat.  
- Coordinació i seguiment de les accions previstes en el Pla Autonòmic Valencià sobre Drogodependències i Altres Trastorns Addictius.  
  
- Seguiment i avaluació dels indicadors d'activitat dels centres d'atenció i prevenció a drogodependències.  
  
  
Secció quarta  
La Direcció General de Farmàcia i Productes Sanitaris  
  
Article 15. La Direcció General de Farmàcia i Productes Sanitaris  
  
La Direcció General de Farmàcia i Productes Sanitaris, sota la dependència de la Secretaria Autonòmica de l'Agència Valenciana de Salut, exercix les funcions establides en l'article 70 de la Llei del Consell, així com les restants previstes en l'ordenament jurídic, respecte a les matèries següents: planificació de recursos farmacèutics, ordenació, racionalització i control de l'ús del medicament, provisió i assistència farmacèutica, així com prestacions complementàries.  
  
En desplegament de les competències establides en el paràgraf anterior cal ajustar-se especialment a les funcions següents: programa d'estudis clínics de medicaments i productes sanitaris, desplegament i aplicació de bases de dades i guies farmacoterapèutiques, desenrotllament i explotació del gestor de prestació farmacèutica, ortoprotètica, d'ordenació i control de productes farmacèutics, desplegament i aplicació del sistema de classificació de pacients basant-se en morbiditat i dels observatoris farmacoterapèutics, farmacovigilància, seguretat, efectivitat i avaluació econòmica de productes farmacèutics.  
  
Article 16. Les unitats administratives de la Direcció General de Farmàcia i Productes Sanitaris  
1. La Direcció General de Farmàcia i Productes Sanitaris, s'estructura en les unitats següents:  
La Subdirecció General de Farmàcia i Productes Sanitaris, de la qual depenen:  
- El Servici d'Assistència Farmacèutica i Dietoterapèutica.  
- El Servici d'Assistència Ortoprotètica.  
- El Servici d'Ordenació, Control i Vigilància de Productes Farmacèutics.   
2. A la Subdirecció General de Farmàcia i Productes Sanitaris correspon planificar, coordinar, dirigir, controlar i supervisar els servicis següents:  
a) El Servici d'Assistència Farmacèutica i Dietoterapèutica, que té encomanades les funcions següents:  
- Gestió tecnicoadministrativa de les comissions clíniques d'hormona del creixement i esclerosi múltiple, així com les comissions especials hospitalàries d'avaluació de medicaments oncològics, antiinfecciosos i de medicaments biològics.  
- Gestió tecnicoadministrativa de les comissions i comités en l'àmbit dels medicaments d'alt impacte sanitari o econòmic.  
- Gestió tecnicoadministrativa dels estudis postautorització de medicaments.  
- Activitats en el marc de la informació de l'atenció farmacèutica, en tots els àmbits assistencials.  
- Gestió tecnicoadministrativa de l'oferta de productes farmacèutics inclosos en la prestació farmacèutica i dietoterapèutica de l'Agència Valenciana de Salut.  
- Gestió tecnicoadministrativa dels programes de subministrament directe de productes farmacèutics (Supro/Sumed) a les residències sociosanitàries.  
- Proposar noves incorporacions de medicaments en els concursos públics a través de la Central de Compres i avaluar-ne semestralment l'impacte, fomentant les licitacions per equivalents terapèutics.  
- Elaborar, revisar i supervisar els concerts amb proveïdors en matèria d'utilització de medicaments i productes dietoterapèutics en l'àmbit de l'Agència Valenciana de Salut.  
- Distribució i control de segells i talonaris de receptes oficials de l'Agència Valenciana de Salut.  
b) El Servici d'Assistència Ortoprotètica, que exercix les funcions següents:  
- Gestió tecnicoadministrativa de la comissió reguladora de la prestació ortoprotètica i de les subcomissions clíniques d'implants d'endopròtesi cardiovasculars, lents intraoculars i cadires elèctriques.  
- Elaborar, revisar i supervisar els concerts amb proveïdors en matèria de productes sanitaris de l'Agència Valenciana de Salut.  
- Gestionar i coordinar les prestacions ortopèdiques, reintegrament de despeses i transport sanitari no concertat.  
- Realitzar l'autorització de dietes d'estada per assistència sanitària.  
- Tramitar les qüestions relatives a convenis internacionals.  
- Realitzar l'autorització a les empreses, per als seus servicis de prevenció, de l'assistència medicofarmacèutica als seus treballadors.  
c) El Servici d'Ordenació, Control i Vigilància de Productes Farmacèutics, que exercix les funcions següents:  
- Supervisar, coordinar i avaluar la xarxa autonòmica de vigilància de productes farmacèutics així com el Centre Valencià de Farmacovigilància.  
- Gestió tecnicoadministrativa de la comissió d'estudis clínics de productes sanitaris.  
- Gestió tecnicoadministrativa de les comissions i comités en l'àmbit de la prescripció i dispensació de medicaments en situacions especials.  
- Supervisar, coordinar i avaluar el sistema operatiu de gestió d'alertes farmacèutiques, desabastiments, subministrament insuficient i comunicació de riscos de medicaments.  
- Realitzar la gestió i coordinació del marc d'activitats, així com el control efectiu en matèria d'indústria farmacèutica i cosmètica.  
  
- Realitzar la gestió i coordinació del marc d'activitats, així com el control efectiu en matèria d'estupefaents i psicòtrops.  
- Realitzar la gestió i coordinació del marc d'activitats, així com el control efectiu sobre regulació dels productes sanitaris.   
- Realitzar la gestió i coordinació del marc d'activitats, així com el control efectiu sobre regulació dels medicaments veterinaris.  
  
- Planificar els recursos farmacèutics i fixar els criteris d'autorització i definició de les condicions de l'exercici de l'activitat professional farmacèutica.  
- Fixar els criteris i procediments d'autorització, classificació i registre dels centres, servicis i establiments farmacèutics, així com dels centres, establiments i servicis l'objecte dels quals siguen els productes sanitaris.  
- Realitzar la gestió i coordinació del marc d'activitats, així com el control efectiu de l'organització i vigilància dels servicis d'urgències, torns de guàrdia, horaris, vacances i de l'assistència prestada per les oficines de farmàcia i la resta de servicis i establiments farmacèutics.  
  
  
  
Secció quinta  
La Direcció General d'Avaluació,   
Qualitat i Atenció al Pacient  
  
Article 17. La Direcció General d'Avaluació, Qualitat i Atenció al Pacient  
La Direcció General d'Avaluació, Qualitat i Atenció al Pacient, sota la dependència de la Secretaria Autonòmica de l'Agència Valenciana de Salut, exercix les funcions establides en l'article 70 de la Llei del Consell, així com les restants previstes en l'ordenament jurídic, respecte a les matèries següents: atenció i comunicació al pacient, avaluació i qualitat assistencial, assegurament sanitari i acreditació, autorització i registre de recursos sanitaris.  
  
Article 18. Les unitats administratives de la Direcció General d'Avaluació, Qualitat i Atenció al Pacient   
1. La Direcció General de General d'Avaluació, Qualitat i Atenció al Pacient s'estructura en les unitats següents:  
La Subdirecció General de Qualitat i Atenció al Pacient, de la qual depenen:  
- El Servici d'Avaluació i Qualitat Assistencial  
- El Servici d'Atenció i Comunicació amb el Pacient  
La Subdirecció General de Recursos i Assegurament Sanitari, de la qual depenen:  
- El Servici d'Assegurament Sanitari  
- El Servici d'Acreditació, Autorització i Registre de Recursos Sanitaris  
2. A la Subdirecció General de Qualitat i Atenció al Pacient correspon planificar, dirigir, controlar, coordinar i supervisar les unitats següents:  
a) El Servici d'Avaluació i Qualitat Assistencial, que té encomanades les funcions següents:  
- Establir els mecanismes i criteris per a l'avaluació continuada de la qualitat de centres, unitats i processos.  
- Promoure l'acreditació i el reconeixement extern dels centres i unitats assistencials i la gestió basada en l'excel·lència.  
- Identificar les necessitats de sistemes de qualitat i implantar-los.  
  
- Elaborar informació contrastada sobre qualitat de servicis, per tal que l'usen els professionals i es conega públicament.  
- Promoure la potenciació dels principis de la medicina basada en l'evidència i orientar-ne les actuacions cap a la millora de la pràctica assistencial.  
- Instaurar un sistema d'indicadors de qualitat per al control i l'avaluació de processos.  
- Avaluar les tecnologies sanitàries i analitzar-ne l'impacte assistencial i econòmic de la incorporació, així com establir mecanismes de seguiments de les incorporades al sistema sanitari.  
b) El Servici d'Atenció i Comunicació amb el Pacient, que tindrà encomanades les funcions següents:  
- Avaluar el nivell de satisfacció dels usuaris dels servicis sanitaris.  
- Desenrotllar la Carta del Pacient de la Comunitat Valenciana.  
- Coordinació d'associacions i voluntariat, convenis i subvencions.  
- Elaborar materials i publicacions d'informació sanitària.  
- Adaptar les infraestructures amb l'objecte de facilitar l'accés als servicis a persones amb discapacitat.  
- Implantar i desenrotllar el Pla d'Excel·lència.  
- Coordinar l'actuació dels Servicis d'Atenció i Informació al Pacient en desplegament del Pla d'Excel·lència.  
- Analitzar les causes de les queixes, suggeriments, agraïments i reclamacions.  
- Coordinar la comunicació dirigida al pacient, així com millorar l'accés dels pacients als servicis sanitaris i la informació del ciutadà sobre els servicis i prestacions sanitàries.  
- Facilitar el dret a la lliure elecció de metge i de centre segons la normativa.  
- Desenrotllar en matèria de drets i informació al pacient la legislació, de caràcter bàsic, en la Comunitat Valenciana.  
3. A la Subdirecció General de Recursos i Assegurament Sanitari correspon planificar, dirigir, controlar, coordinar i supervisar les unitats següents:  
a) El Servici d'Assegurament Sanitari, que exercix les funcions següents:  
- Gestionar el Sistema d'Informació Poblacional (SIP) de la Conselleria de Sanitat.  
- Manteniment i explotació de la base de dades poblacionals de ciutadans de la Comunitat Valenciana o del registre central de pacients SIP.  
- Gestionar el Mapa Sanitari de la Comunitat Valenciana.  
- Ordenar i coordinar els procediments administratius i tècnics relacionats amb el reconeixement i l'acreditació del dret de les prestacions sanitàries individuals de cada ciutadà valencià.  
- Desenrotllar el model d'assegurament sanitari públic de la Comunitat Valenciana.  
- Controlar, gestionar i distribuir les targetes sanitàries individuals.  
b) El Servici d'Acreditació, Autorització i Registre de Recursos Sanitaris, que exercix les funcions següents:  
- Establir les condicions per a l'obertura de centres sanitaris i avaluar resultats.  
- Autorització sanitària de centres i servicis sanitaris.  
- Autorització i registre per a la creació de biobancs a la Comunitat Valenciana.  
- Autorització de centres per a l'extracció i trasplantament d'òrgans, teixits i cèl·lules.  
- Gestió del Registre Autonòmic de Centres, Servicis i Establiments Sanitaris.  
- Gestió dels sistemes d'informació sanitària que corresponguen a la Conselleria de Sanitat, així com desenrotllar la coordinació adequada amb organismes nacionals.  
- Reconéixer l'interés sanitari per a actes de caràcter científic que tinguen lloc a la Comunitat Valenciana.  
- Elaborar les propostes de regulació de les condicions per al funcionament dels diversos tipus de centres sanitaris.  
- Elaborar les propostes normatives relatives als requisits tecnicoassistencials dels centres sanitaris.  
- Realitzar l'avaluació del resultat assistencial, així com les auditories dels centres, servicis i establiments sanitaris.  
  
Article 19. Les entitats adscrites   
Dependent de la Conselleria de Sanitat, a través de la persona titular de la Direcció General d'Avaluació, Qualitat i Atenció al Pacient, es troba l'Institut per a l'Acreditació i Avaluació de les Pràctiques Sanitàries, SA (INACAPS), que es regix per la seua normativa específica.  
  
  
Secció sexta  
La Direcció General d'Investigació i Salut Pública  
  
Article 20. La Direcció General d'Investigació i Salut Pública  
1. La Direcció General d'Investigació i Salut Pública sota la dependència de la Secretaria Autonòmica de l'Agència Valenciana de Salut, exercix les funcions establides en l'article 70 de la Llei del Consell, així com les restants previstes en l'ordenament jurídic, respecte a les matèries següents: coordinació de la investigació en salut pública, coordinació de centres i programes de salut pública, vigilància de la salut i control epidemiològic, seguretat alimentària i programes de salut.  
  
En desplegament de les competències establides en el paràgraf anterior, cal ajustar-se especialment a les funcions següents: exercici de l'autoritat sanitària en els termes establits en la normativa, protecció de la salut i programes de prevenció i promoció de la salut, vigilància i control de la sanitat ambiental sobre tots aquells factors i elements que puguen suposar un risc per a la salut i especialment, la vigilància sanitària i el control sobre les aigües de consum humà.  
  
  
Article 21. Les unitats administratives de la Direcció General d'Investigació i Salut Pública  
1. La Direcció General d'Investigació i Salut Pública s'estructura en les unitats següents:  
La Subdirecció General de Promoció de la salut i Prevenció, de la qual depenen:  
- El Servici de Plans, Programes i Estratègies de Salut  
- El Servici de Salut Infantil i de la Dona  
- El Servici del Pla Oncològic   
La Subdirecció General d'Epidemiologia i Vigilància de la Salut, de la qual depenen:  
- El Servici de Vigilància i Control Epidemiològic  
- El Servici d'Estudis Epidemiològics i Estadístiques Sanitàries  
La Subdirecció General de Seguretat Alimentària, de la qual depenen:  
- El Servici de Planificació i Anàlisi Alimentària  
- El Servici de Gestió del Risc Alimentari  
2. A la Subdirecció General de Promoció de la salut i Prevenció correspon planificar, dirigir, controlar, coordinar i supervisar els servicis següents:   
a) El Servici de Plans, Programes i Estratègies de Salut, que exercix les funcions següents:  
- Identificar i intervindre sobre els determinants de la salut realitzant actuacions basades en la transversalitat i eficiència del conjunt dels recursos, tant públics com privats.  
- Definir estratègies en matèria de promoció de la salut i prevenció de les principals malalties, transmissibles i no transmissibles, a través de la formulació i coordinació de plans i programes d'intervenció específics, incloent-hi el Pla de la Sida, el Pla de Prevenció i Control d'Osteoporosi, el Pla de Prevenció de Malalties Cardiovasculars i les estratègies de Salut Laboral per a la Comunitat Valenciana, entre altres.  
  
- Establir estratègies específiques a col·lectius d'especial vulnerabilitat en matèria de promoció i prevenció de la salut.  
- Dissenyar, gestionar, analitzar i avaluar les activitats d'informació i educació per a la salut orientades a fomentar estils de vida sans en la població.  
- Exercir les competències sanitàries en prevenció de malalties laborals i salut laboral, incloses les relatives a autorització de les instal·lacions sanitàries i inspecció de les activitats.  
- Gestionar i desenrotllar les competències de l'administració sanitària sobre les entitats col·laboradores de la Seguretat Social en la gestió de les contingències laborals.  
b) El Servici de Salut Infantil i de la Dona, que exercix les funcions següents:  
- Dissenyar, gestionar, analitzar i avaluar els plans i programes de salut dirigits a millorar l'estat de salut de la dona durant l'embaràs, part i puerperi, així com de la població infantil i adolescent.  
  
- Definir els criteris en matèria de vacunació de la població infantil i adulta de la Comunitat Valenciana, així com la gestió del programa de vacunes en l'àmbit de la Comunitat Valenciana.  
- Anàlisi i monitorització de la salut perinatal, inclòs el cribratge neonatal de defectes congènits, i de la salut en la infància i adolescència.  
- Prevenció de problemes de salut amb especial rellevància: violència en la infància, sobrepés i obesitat infantil, trastorns de la conducta alimentària i salut mental, i salut bucodental infantil.  
c) El Servici del Pla Oncològic exercix la funció de gestionar, analitzar i avaluar el Pla Oncològic de la Comunitat Valenciana, i especialment:  
- Impulsar les accions i la cerca de sinergies en matèria de prevenció, promoció i investigació en càncer.  
- Col·laborar en el desenrotllament de la xarxa de biobancs de la Comunitat Valenciana pel que fa a tumors.  
- Donar suport i avaluar el compliment dels objectius i accions del pla pel que fa a assistència sanitària al pacient oncològic, atenció al xiquet oncològic, i cures pal·liatives, tot això a través dels servicis competents.   
- Col·laborar en el manteniment del Sistema d'Informació Oncològic de la Comunitat Valenciana.  
- Fomentar la participació dels professionals en l'actuació coordinada i eficient en esta patologia i l'elaboració de guies i protocols de diagnòstic i tractament del càncer.  
- Crear vies de participació activa amb la comunitat en matèria d'educació, prevenció, promoció i assistència.  
3. La Subdirecció General d'Epidemiologia i Vigilància de la Salut té entre les seues funcions la vigilància de la salut, inclosa la sanitat ambiental.  
A la Subdirecció General de d'Epidemiologia i Vigilància de la Salut correspon planificar, dirigir, controlar, coordinar i supervisar els servicis següents:  
a) El Servici de Vigilància i Control Epidemiològic, que exercix les funcions següents:  
- Organitzar, coordinar i avaluar la vigilància epidemiològica de les malalties transmissibles a través del sistema de notificació de malalties i sistema d'informació microbiològica.  
- Gestionar, controlar, coordinar i avaluar els brots epidèmics i malalties emergents per mitjà del sistema d'alerta precoç i resposta.  
  
- Organitzar, coordinar i avaluar els programes específics de prevenció i control de malalties transmissibles.  
- Difondre la informació procedent de la vigilància epidemiològica a tots els nivells de la Xarxa Valenciana de Vigilància en Salut Pública.  
- Aquelles altres funcions que li siguen encomanades per la persona titular de la Direcció General d'Investigació i Salut Pública en relació amb la matèria de vigilància i control epidemiològic.  
b) El Servici d'Estudis Epidemiològics i Estadístiques Sanitàries, que exercix les funcions següents:  
- Dissenyar, desenrotllar i analitzar el Sistema d'Informació en Salut Pública que permeta conéixer i actuar sobre l'estat de salut de la població, els factors de risc que incidisquen sobre la població i les desigualtats en salut, així com gestionar la difusió d'esta informació a tots els nivells del sistema sanitari.   
- Gestió del Sistema d'Informació en Salut Pública.  
- Realitzar l'anàlisi epidemiològica sistemàtica de l'estat de salut.   
  
- Realitzar els estudis epidemiològics específics per a un coneixement millor de la situació de salut de la Comunitat Valenciana.  
- Gestionar, coordinar i avaluar els registres d'interés en salut pública (interrupció voluntària de l'embaràs, xarxa sentinella, insuficiència renal i sistema d'informació oncològic, entre altres).   
- Realitzar l'estudi i l'anàlisi epidemiològica de la mortalitat i les seues causes.  
- Elaborar les estadístiques sanitàries derivades de la informació epidemiològica.  
- Aquelles altres funcions que li siguen encomanades per la persona titular de la Direcció General d'Investigació i Salut Pública en relació amb la matèria d'estudis epidemiològics i estadístiques sanitàries.  
  
4. La Subdirecció General de Seguretat Alimentària té entre les seues funcions la de dirigir i gestionar la Xarxa de Laboratoris de Salut Pública, així com avaluar la tecnologia i metodologies analítiques en matèria de seguretat alimentària i sanitat ambiental i promoure la implantació de les més adequades.   
A la Subdirecció General de Seguretat Alimentària correspon planificar, dirigir, controlar, coordinar i supervisar els servicis següents:   
  
a) El Servici de Planificació i Anàlisi Alimentària, que exercix les funcions següents:   
- Elaborar, actualitzar i avaluar el Pla de Seguretat Alimentària.  
- Definir estratègies, planificar, normalitzar, ordenar i supervisar les actuacions del control oficial i el programa de control oficial d'aliments.  
- Elaborar i gestionar el sistema d'informació de Seguretat Alimentària.  
- Elaborar instruccions documentades sobre la planificació del control oficial, el mostratge normalitzat i les tècniques de control.  
b) El Servici de Gestió del Risc Alimentari, que exercix les funcions següents:  
- Estudiar, valorar i gestionar els programes de control oficial d'aliments.  
- Tramitar i gestionar els expedients d'autorització sanitària de funcionament d'indústries i establiments alimentaris, i de les entitats de formació de manipuladors d'aliments i gestionar-ne els registres.  
  
- Gestionar el sistema d'intercanvi ràpid d'informació sobre alertes i notificacions de caràcter alimentari.  
- Gestionar el programa d'escorxadors.  
- Avaluar la conformitat dels sistemes d'autocontrol aplicats per les empreses alimentàries per mitjà d'auditories de verificació.  
  
Article 22. Les entitats adscrites   
El Centre Superior d'Investigació en Salut Pública, creat per la Llei 4/2005, de 17 de juny, de la Generalitat, de Salut Pública, com una entitat de dret públic sotmesa a dret privat amb personalitat jurídica pròpia i plena capacitat d'obrar per al compliment dels seus fins, està adscrit a la Conselleria de Sanitat.  
  
CAPÍTOL IV  
La Subsecretaria  
  
Article 23. La Subsecretaria  
1. Sota la directa dependència de la persona titular de la Conselleria, la Subsecretaria té atribuïdes les competències i funcions establides per l'article 69 de la Llei del Consell, així com la formació del personal al servici del sistema valencià de salut i la inspecció de servicis sanitaris.  
2. Directament de la Subsecretaria depenen la Secretaria General Administrativa, la Subdirecció General de l'Escola Valenciana d'Estudis de la Salut i el Servici d'Inspecció de Servicis Sanitaris.  
  
Secció primera  
La Secretaria General Administrativa  
  
Article 24. La Secretaria General Administrativa   
Adscrita a la Subsecretaria i d'acord amb l'article 73 de la Llei del Consell, la Secretaria General Administrativa és la unitat que, com a màxim òrgan del nivell administratiu, presta suport a la persona titular de la Subsecretaria i, sota l'autoritat d'esta, atén els servicis generals de la Conselleria.   
  
Article 25. Les unitats administratives de la Secretaria General Administrativa   
1. La Secretaria General Administrativa s'estructura en les unitats següents: el Servici de Coordinació i Suport Tècnic i el Servici de Responsabilitat Patrimonial.  
2. El Servici de Coordinació i Suport Tècnic exercix les funcions següents:  
- Coordinar i impulsar la tramitació dels projectes normatius, així com col·laborar amb els òrgans superiors i directius per a elaborar-los.  
  
- Racionalització dels procediments administratius, en coordinació amb la resta de departaments de la Conselleria.  
- Assistència tècnica a les direccions generals per a la preparació de convocatòries de subvencions i concerts, així com per a la implantació de procediments de gestió.  
- Coordinació, seguiment, supervisió i impuls de la tramitació dels convenis de col·laboració que ha de subscriure la Conselleria, i també l'enviament dels convenis subscrits al Registre de Convenis.  
- Estudi i proposta sobre normalització de documentació administrativa.  
- Supervisió i remissió dels expedients corresponents als assumptes que s'hagen d'elevar a la Comissió de Secretaris Autonòmics i Subsecretaris i al Consell per a la seua aprovació o coneixement, preparar l'informe de la Subsecretaria i traslladar els acords al centre directiu corresponent de la Conselleria.  
- Assistència tècnica i administrativa al Consell de Salut de la Comunitat Valenciana i coordinació dels consells de Salut dels distints departaments de salut.  
- Elaboració d'informes tecnicojurídics relatius a l'activitat competencial de la Subsecretaria.  
- Gestionar els assumptes generals, com ara règim interior, parc mòbil, manteniment d'instal·lacions, registre general d'entrada i eixida de documents, l'arxiu general i la gestió i coordinació de les diferents oficines d'informació pública de la Conselleria.  
- Qualsevol altra funció que se li assigne relacionada amb la coordinació i ordenació administrativa en l'àmbit competencial de la Subsecretaria.  
3. El Servici de Responsabilitat Patrimonial té com a funció tramitar i realitzar les propostes motivades de resolució d'expedients de reclamacions de responsabilitat patrimonial de l'administració en matèria sanitària, així com gestionar les pòlisses d'assegurances de responsabilitat civil-patrimonial subscrites i exercir, si és el cas, les accions legals tendents al recobrament de sinistres rebutjats, així com qualsevol altra funció que se li assigne en matèria de responsabilitat patrimonial.  
  
Secció segona  
La Subdirecció General de l'Escola  
Valenciana d'Estudis de la Salut.  
  
Article 26. La Subdirecció General de l'Escola Valenciana d'Estudis de la Salut  
1. La Subdirecció General de l'Escola Valenciana d'Estudis de la Salut (EVES) és un òrgan directament dependent de la Subsecretaria per al suport cientificotècnic en matèria d'investigació i docència.  
2. Li correspon planificar, dirigir, coordinar i supervisar les funcions que desenrotllen els servicis de què està integrada.   
  
Article 27. Les unitats administratives de la Subdirecció General de l'Escola Valenciana d'Estudis de la Salut   
1. La Subdirecció General de l'Escola Valenciana d'Estudis de la Salut s'estructura en les unitats següents: el Servici de Gestió Administrativa i el Servici de Docència.  
2. El Servici de Gestió Administrativa, exercix les funcions següents:  
- Gestionar i controlar els assumptes generals de l'EVES.  
- Realitzar la gestió administrativa, econòmica i pressupostària, i tramitar les contractacions necessàries.  
- Preparar estudis i informes tècnics sobre matèries pròpies de l'EVES i de viabilitat dels programes d'actuació en matèria de formació.  
- Elaborar convenis de col·laboració amb universitats, col·legis professionals o qualsevol altre organisme relacionat amb la formació sanitària.  
- Impulsar i coordinar la biblioteca i plataforma de revistes electròniques.  
- Gestionar la convocatòria d'ajudes a projectes d'investigació en programes de salut, prevenció i predicció de malalties.  
- Gestionar l'homologació de cursos dels professionals de la salut en matèria de formació realitzats en altres comunitats autònomes, així com el reconeixement de les qualificacions professionals de la branca sanitària obtingudes en altres estats de la Unió Europea.  
- Programar i gestionar les pràctiques dels estudiants de ciències de la salut de les universitats en els centres sanitaris públics, així com dels estudiants de formació professional.  
- Coordinar les reunions de la Comissió Autonòmica d'Acreditació de la Formació Continuada de les Professions Sanitàries.  
3. El Servici de Docència exercix les funcions següents, en relació amb els professionals de la salut:  
- Detectar les necessitats formatives dels professionals sanitaris i no sanitaris que s'integren en la Conselleria de Sanitat i l'Agència Valenciana de Salut.  
- Disseny, planificació i execució dels plans formatius (contínua, continuada, la formació pròpia de l'EVES i formació en línia).  
- Implantar un sistema de qualitat en els plans formatius.  
- Assessorar i coordinar els grups d'investigació en salut que ho requerisquen.  
- Organitzar conferències, congressos i fòrums de debat sobre temes rellevants en l'àmbit sanitari i qualsevol altra activitat d'interés per a la Conselleria de Sanitat.  
- Coordinar les relacions amb organismes nacionals i internacionals en matèria de formació.  
- Col·laborar en activitats sanitàries promogudes per associacions de malalts dirigides a personal sanitari i no sanitari.  
- Supervisar l'activitat de les unitats docents adscrites a l'EVES.  
  
  
Secció tercera  
El Servici d'Inspecció de Servicis Sanitaris  
  
Article 28. El Servici d'Inspecció de Servicis Sanitaris  
El Servici d'Inspecció de Servicis Sanitaris realitza les funcions següents:  
- Inspecció de les prestacions de la cartera de servicis de l'Agència Valenciana de Salut, així com la inspecció en matèria d'activitats de formació, investigació i tutela dels drets i deures dels ciutadans i les ciutadanes. Participar en les comissions de docència i en les auditories als centres acreditats per a la docència.   
- Inspecció de centres i servicis sanitaris, tant públics com privats. Emissió dels informes preceptius que se li atribuïsquen en els procediments d'autorització.  
- Inspecció en matèria de prestacions del Sistema de Seguretat Social: gestió de la incapacitat temporal i dels acords/convenis amb l'Institut Nacional de la Seguretat Social i entitats col·laboradores.  
  
- Inspecció de servicis sanitaris en matèria de responsabilitat sanitària i administrativa: expedients de responsabilitat patrimonial, disciplinaris, valoració del dany corporal, etc.  
- Inspecció de la prestació farmacèutica i productes sanitaris. Visat d'inspecció.  
- Inspecció de servicis sanitaris en matèria de sistema d'informació.  
- I qualsevol altra que li encomane la normativa o siga ordenada per l'òrgan competent.  
  
  
TÍTOL III  
L'organització territorial  
  
Article 29. Les direccions territorials   
1. Com a expressió del principi de desconcentració administrativa, en cada una de les capitals de les províncies d'Alacant, Castelló i València hi ha una direcció territorial, que actua sota la dependència orgànica de la Subsecretaria i amb competència en el territori de la província respectiva.   
2. Funcionalment, les direccions territorials depenen de la Secretaria Autonòmica de l'Agència Valenciana de Salut i dels centres directius de la Conselleria, segons l'índole de la matèria.  
  
  
Article 30. Les atribucions de les persones titulars de les direccions territorials i de la secretaria territorial  
1. Al capdavant de cada direcció territorial està la persona titular de la direcció territorial, amb el caràcter de representant permanent de la Conselleria en el seu territori respectiu.  
2. A la persona titular de la direcció territorial correspon la direcció de tots els servicis, programes i activitats que exercixen els òrgans, unitats i centres dependents o integrats en la direcció territorial. La persona titular és l'òrgan de relació ordinària i regular entre les unitats, centres i dependències territorials i els servicis centrals del departament.  
  
3. Així mateix, en cada direcció territorial hi ha una secretaria territorial, amb rang de servici, que presta assistència tècnica a la persona titular de la direcció territorial i exercix les funcions de coordinar i impulsar la gestió de la direcció territorial, i substituir, si és el cas, a la persona titular de la direcció territorial i exercir les funcions que esta li delegue.   
4. Sota la direcció i coordinació de la persona titular de la direcció territorial, i, si és el cas, del secretari o secretària de la direcció territorial, la resta d'unitats relatives a l'atenció sanitària, farmàcia, salut pública i inspecció, dependran funcionalment del director o directora gerent de l'Agència Valenciana de Salut, secretari autonòmic o secretària autonòmica de l'Agència Valenciana de Salut, subsecretari o subsecretària o director o directora general corresponent, sense perjuí de la dependència orgànica de la persona titular de la Subsecretaria.  
  
Article 31. Les funcions de les persones titulars de les direccions territorials  
1. Correspon a la persona titular de la direcció territorial vetlar per l'adequat desplegament i execució de les funcions pròpies de la Conselleria en el seu àmbit territorial.  
2. La persona titular de la direcció territorial exercix les funcions que li atribuïxen les disposicions vigents, així com les que expressament li deleguen els centres directius competents.  
  
  
DISPOSICIONS ADDICIONALS  
  
Primera. Funcions en matèria d'investigació i innovació tecnològica  
  
Sense perjuí del que disposa este reglament, les funcions que s'atribuïxen als òrgans de la Conselleria en matèria d'investigació i innovació tecnològica i assumptes econòmics s'entendran sotmeses a les competències que corresponen a les comissions delegades creades sobre les dites matèries.   
  
Segona. Competència sancionadora en matèria de subvencions  
Correspon a la persona titular de la Conselleria, en el seu àmbit competencial, la imposició de les sancions que deriven dels procediments sancionadors instruïts en matèria de subvencions.  
  
Tercera. Funcions atribuïdes a l'Institut Valencià de Seguretat i Salut en el treball (INVASSAT)   
A l'entrada en vigor del present decret s'atribuïx a l'INVASSAT, organisme autònom de caràcter administratiu, previst en la Llei 2/2004, de 28 de maig, de la Generalitat, l'exercici de les competències que el Decret 123/2001, de 10 de juliol, del Consell, pel qual s'aprova el Reglament dels Servicis de Prevenció de Riscos Laborals en l'àmbit de l'administració de la Generalitat Valenciana i els seus organismes autònoms, assigna a la Conselleria de Sanitat per al sector sanitari, en matèria de prevenció i protecció de riscos laborals.  
  
  
DISPOSICIONS TRANSITÒRIES  
  
Primera. Unitats administratives  
Les unitats i llocs de treball de nivell administratiu continuaran subsistents i continuaran donant el suport administratiu en relació amb els assumptes i expedients que els corresponga per raó de la matèria, sense perjuí de la competència per a resoldre dels òrgans als quals els ha sigut atribuïda, i la seua retribució es realitzarà amb càrrec als mateixos crèdits pressupostaris, tot això fins que no s'aproven les relacions de llocs de treball adaptades a l'estructura orgànica prevista en este reglament i sense perjuí que, des del moment en què entre en vigor, es produïsquen determinats canvis d'adscripció d'unitats administratives, de conformitat amb la reorganització efectuada.  
  
  
Segona. Dependència  
Per a tot el que establix la disposició transitòria primera, les unitats administratives passen a dependre, amb els seus mitjans personals i materials actuals, de les unitats superiors que establix este reglament.  
  
  
DISPOSICIONS DEROGATÒRIES  
  
Única. Derogació normativa  
1. Queda derogat el Decret 120/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Sanitat, l'Orde de 27 de maig de 2005, del conseller de Sanitat, de desplegament del reglament orgànic i funcional i els preceptes del Decret 25/2005, de 4 de febrer, del Consell de la Generalitat, pel qual s'aproven els estatuts reguladors de l'Agència Valenciana de Salut, contraris al present decret i, en particular, els articles següents: 5, 8.3, 8.5, 8.6, 8.7, 9, 10, 11, 12, 13 i 14.  
2. Així mateix, queden derogades totes les disposicions que, del mateix rang o d'un rang inferior, s'oposen a este decret.  
  
DISPOSICIONS FINALS  
  
Primera. Habilitació normativa  
Es faculta la persona titular de la Conselleria de Sanitat per a dictar totes les disposicions que requerisca el desplegament i l'execució d'este decret, en compliment del que disposa l'article 65 de la Llei del Consell.  
  
Segona. Entrada en vigor  
El present decret entrarà en vigor l'endemà d'haver estat publicat en el Diari Oficial de la Comunitat Valenciana.  
  
Castelló de la Plana, 2 de setembre de 2011  
  
El president de la Generalitat,  
ALBERTO FABRA PART  
  
El conseller de Sanitat,  
LUIS ROSADO BRETÓN


Còpia Permalink ELI